बाबा रामदेव की कंपनी पतंजलि आयुर्वेद ने चालू वित्त वर्ष के दौरान अपना कारोबार दोगुने से भी अधिक बढ़ा कर 10,000 करोड़ रुपए के पार पहुंचाने का लक्ष्य रखा है। कंपनी ने वर्ष के दौरान छह प्रसंस्करण इकाइयों पर 1,150 करोड़ रुपए निवेश की भी योजना बनाई है। रामदेव ने कहा, हम देश के विभिन्न हिस्सों में पांच-छह प्रसंस्करण इकाइयां लगाएंगे जिसमें 1,000 करोड़ रुपए का निवेश किया जाएगा। इसके अलावा शोध एवं विकास पर 150 करोड़ रुपए खर्च किए जाएंगे। हम चालू वित्त वर्ष के दौरान अपना कारोबार दोगुना कर 10,000 करोड़ रुपए पर पहुंचाएंगे। ये इकाइयां असम, मध्य प्रदेश, उत्तर प्रदेश, महाराष्ट्र, हरियाणा और उत्तर प्रदेश में स्थापित की जाएंगी। इसके लिए कंपनी ने पहल भी कर दी है। हाल में ही बाबा रामदेव ने बुंदेलखंड में अपनी इकाई लगाने के लिए मुख्यमंत्री अखिलेश यादव से बातचीत की है।